Δράση: Μπαίνω στα παπούτσια του άλλου. Καλλιέργεια ενσυναίσθησης

Άξονας 3: Σχέσεις μεταξύ των μαθητών

Σχολείο: 2ο ΕΠΑΛ Γιαννιτσών

Σχολικό έτος: 2022-2023

*Εισαγωγή*

Το σύγχρονο ελληνικό σχολείο, όπως και η σύγχρονη ελληνική κοινωνία και όχι μόνο, έχουν επικίνδυνα περιοριστεί σε αναλυτικά προγράμματα που προωθούν τις τεχνικές γνώσεις ώστε να οδηγούν σε αύξηση της παραγωγής και του πλούτου. Οι σύγχρονες κοινωνίες μας έχουν φθάσει στο σημείο να διαμορφώνουν τον πολιτισμό και τους ανθρώπους εις βάρος του ίδιου μας τους είδους και όλου του ζωικού και φυσικού κόσμου. Η αφοσίωση του πολιτισμού μας στο χρήμα και την ύλη έχει αποσαθρώσει τα ήθη των νέων και διαστρεβλώσει τα κίνητρα για μάθηση και ζωή. Σήμερα το να είσαι «καλός» θεωρείται από την νεολαία «ξενέρωτο», ενώ το να είσαι «γκανγκστερ» θεωρείται μαγκιά και πολύ «κουλ». Το να έχεις χρήμα είναι ο απόλυτος στόχος ακόμη και εις βάρος της ηθικής και των αδύναμων. Αυτή η στείρα αντιμετώπιση της ζωής έχει παρεισφρήσει στα ήθη των νέων σε σημείο που συχνά γινόμαστε μάρτυρες εκφοβισμού, βίας και διασυρμού μεταξύ τους, ιδίως σε σχολεία που πηγαίνουν μαθητές με περισσότερα προβλήματα (οικονομικά, ψυχολογικά, κοινωνικά, μαθησιακά) όπως τα ΕΠΑΛ. Τα αναλυτικά προγράμματα όλων των βαθμίδων δίνουν ελάχιστη έμφαση στην βελτίωση των σχέσεων των παιδιών μέσα από ανάπτυξη εργαλείων ενσυναίσθησης, αλληλοκατανόησης, αποδοχής και αλληλεγγύης. Ιδίως η ανάπτυξη της ενσυναίσθησης είναι αυτή που θα οδηγήσει στη λύση πολλών προβλημάτων και των διαπροσωπικών σχέσεων των νέων, των μαθητών, αλλά μακροχρόνια των σχέσεων των κρατών. Στο παρόν σχέδιο δράσης σχεδιάζουμε τρόπους με τους οποίους τα παιδιά θα αρχίσουν συνειδητά να καλλιεργούν την ενσυναίσθηση ευελπιστώντας πως κάτι παρόμοιο κάποτε θα γίνει θεσμός του σχολείου όλων των βαθμίδων.

Στόχος:

Καλλιέργεια ενσυναίσθησης σε μαθητές της Α’ λυκείου.

*Μέθοδος- Υλοποίηση της δράσης*

Η δράση υλοποιήθηκε σε 4 τμήματα της Α τάξης του 2ου ΕΠΑΛ Γιαννιτσών. Έγινε αρχική μέτρηση και τελική μέτρηση και στα 4 τμήματα με το ερωτηματολόγιο του Τορόντο για την ενσυναίσθηση. Υπολογίστηκαν οι μέσοι όροι των τμημάτων με βάση το ερωτηματολόγιο. Πιο συγκεκριμένα στόχος της δράσης ήταν η καλλιέργεια της ενσυναίσθησης μέσα από Κουβέντα/ συζήτηση, Έκφραση μέσω τέχνης, Παιχνίδια ρόλων. Σε κάθε τμήμα χρησιμοποιήσαμε μια τεχνική Α1 – Κουβέντα συζήτηση, Α2 – Έκφραση μέσω τέχνης, Α3 – Παιχνίδια ρόλων με την ψυχολόγο του σχολείου, Α4 – Καμία παρέμβαση. Όλες οι παρεμβάσεις πραγματοποιήθηκαν για 6 διδακτικές ώρες σε περίοδο 1 μήνα. Η τελική μέτρηση έγινε μια εβδομάδα μετά το τέλος των παρεμβάσεων. Τα υλικά που χρησιμοποιήθηκαν ήταν φυλλάδια με ασκήσεις ρόλων, κείμενα συζήτησης σχετικά με θέματα ενσυναίσθησης, ερωτηματολόγιο Τορόντο και υλικά ζωγραφικής

*Αποτελέσματα*

Στο παρακάτω πίνακα παρουσιάζονται τα αποτελέσματα της δράσης. Οι διαφορές μεταξύ των τμημάτων του ΜΟ είναι:

Α1 – Κουβέντα συζήτηση: +0,2

Α2 – Έκφραση μέσω τέχνης: +1,04

Α3 – Παιχνίδια ρόλων με την ψυχολόγο του σχολείου: +0,88

Α4 – Καμία παρέμβαση: -0,74

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Μετρήσεις πριν τις παρεμβάσεις | | | | Μετρήσεις μετά τις παρεμβάσεις | | | | Σύνολο  μαθητών |
| Συζήτηση | Τέχνη | Παιχνίδια Ρόλων | Καμία |
| Τμήματα | A1 | A2 | Α3 | Α4 | A1 | A2 | Α3 | Α4 |  |
| Σύνολο Μαθητών | 26 | 24 | 22 | 23 | 26 | 24 | 22 | 23 | 95 |
| Μέσος όρος | 43,46 | 42,08 | 45,77 | 44,70 | 43,56 | 43,12 | 46,65 | 43,96 |  |

*Συμπέρασμα*

Ο στόχος της δράσης επιτεύχθηκε. Όπως φαίνεται στα αποτελέσματα τα τμήματα τα οποία συμμετείχαν στις δράσεις της ενσυναίσθησης είχαν ελαφρώς αυξημένο ΜΟ. Αντιθέτως το ένα τμήμα που δεν συμμετείχε στις δράσεις για την ενσυναίσθηση είχε μια μικρή πτώση του ΜΟ του. Οι αλλαγές είναι μικρές αλλά και το διάστημα της δράσης ήταν πολύ μικρό. Η διαφορά φαίνεται λίγο μεγαλύτερη αν υποθέσουμε πως χωρίς της δράσεις όλα τα τμήματα θα είχαν πτώση του ΜΟ τους.

*Δυσκολίες*

Σοβαρή δυσκολία που δημιούργησε εμπόδιο για την ομαλή υλοποίηση της δράσης ήταν ο μεγάλος αριθμός ατόμων. Όπως μας αναφέρθηκε από την ψυχολόγο του σχολείου οι δράσεις αυτές δουλεύουν καλύτερα όταν οι μαθητές είναι λίγοι (5-8 άτομα). Ήταν αδύνατο να χωριστούν τάξεις 26 και 24 ατόμων σε τόσο μικρές ομάδες καθώς δεν υπάρχουν αίθουσες στο σχολείο, όπως επίσης δεν υπάρχει προσωπικό ώστε να προσέχει τους μαθητές που θα «περίμεναν» τη σειρά τους για τη δράση. Τέλος, η ψυχολόγος του σχολείου εργάζεται μόνο 1 μέρα στο σχολείο μας. Αυτό δημιουργούσε πρόβλημα στον συνδυασμό τμημάτων / υπεύθυνων εκπαιδευτικών / ψυχολόγου. Έπρεπε οι υπεύθυνοι εκπαιδευτικοί που πραγματοποίησαν τη δράση να έχουν με τα σχετικά τμήματα μάθημα τις ημέρες που η ψυχολόγος ήταν παρούσα στο σχολείο.

*Προτάσεις για μελλοντική δράση*

Το αποτέλεσμα υποθέτουμε πως θα είναι σημαντικότερο αν οι ίδιες παρεμβάσεις μπορούν να ξεκινήσουν πιο νωρίς στην σχολική χρονιά και να πραγματοποιηθούν όχι για 1 μήνα αλλά για 3 μήνες. Επίσης, είναι σημαντικό να αντιμετωπιστούν όλοι οι παράγοντες υποδομών και οργάνωσης που στάθηκαν εμπόδια για την δράση